《同张随州赋会稽朱子荣》
宋代·曾丰

月娥施朱小留残，天风吹上桂树端。叶犹强项护故绿，花独多情染馀丹。

夜来谁借修月斧，和根剟与凡世看。世人不识天上种，醉眼恍惚魂溟漫。

我尝浪作折桂客，惊见似与丹窟般。主人眠花熟风韵，等是姓朱俱可观。

况逢问字载酒客，不妨为花理杯盘。赏者莫惮腕欲脱，花到夜深不禁寒。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。